ក្រុមហ៊ុន​អាមេរិក​ចំនួន​បី​ទៅ​សិក្សា​លទ្ធភាព​វិនិយោគទុន​នៅ​កម្ពុជា
លោក​ស៊ុន ចាន់ថុល​បញ្ជាក់​ថា​ ក្រុមហ៊ុន​ទាំងបី​នោះ​រួម​មាន​ក្រុម​ហ៊ុន​កាត់ដេរ​​សម្លៀក​បំពាក់​មួយ។
ភ្នំពេញ — ក្រុមហ៊ុនឯកជនចំនួនបីមកពីសហរដ្ឋអាមេរិកនឹងមកដល់ប្រទេសកម្ពុជានៅក្នុងខែកក្កដានេះនិងនៅខែសីហាខាងមុខដើម្បីស្វែងរកលទ្ធភាពវិនិយោគ។ នេះបើយោងតាមលោកស៊ុន ចាន់ថុល រដ្ឋមន្ត្រីក្រសួងពាណិជ្ជកម្មកម្ពុជា។ លោកស៊ុន ចាន់ថុល បានបញ្ជាក់យ៉ាងដូច្នេះនៅក្នុងសន្និសីទកាសែតរួមគ្នាជាមួយលោកលោកវីលាម ថដ (William E. Todd) ឯកអគ្គរដ្ឋទូតសហរដ្ឋអាមេរិកក្នុងទីក្រុងភ្នំពេញ។ សន្និសីទកាសែតនេះធ្វើឡើងបន្ទាប់ពីមន្រ្តីជាន់ខ្ពស់នៃប្រទេសទាំងពីរនេះបានបញ្ចប់បេសកកម្មពាណិជ្ជកម្មរយៈពេលប្រាំថ្ងៃនៅសហរដ្ឋអាមេរិកដើម្បីជំរុញការវិនិយោគពីសហរដ្ឋអាមេរិកមកកម្ពុជា។ «ក្រុមហ៊ុនចំនួនបីនឹងមកប្រទេសកម្ពុជា។ ក្រុមហ៊ុនមួយនឹងមកដល់នៅសប្តាហ៍ក្រោយ និងក្រុមហ៊ុនចំនួនពីរទៀតនឹងមកដល់នៅខែសីហា។ ខ្ញុំបានទទួលអ៊ីម៉ែលពីពួកគេ ហើយបានឆ្លើយតបទៅពួកគេវិញហើយ»។ លោកស៊ុន ចាន់ថុលបញ្ជាក់ថា ក្រុមហ៊ុនទាំងបីនោះរួមមានក្រុមហ៊ុនកាត់ដេរសម្លៀកបំពាក់មួយ។ ហើយក្រុមហ៊ុននេះនឹងគ្រោងចាប់ដៃគូវិនិយោគជាមួយក្រុមហ៊ុនដែលមានស្រាប់នៅកម្ពុជា។ ក្រុមហ៊ុនទីពីរនឹងសម្លឹងមើលការវិនិយោគលើវិស័យថាមពល និងក្រុមហ៊ុនទីបីនឹងផ្តោតលើវិស័យព័ត៌មានវិទ្យា (Information and Commucations Technology)។ លោកឯកអគ្គរដ្ឋទូតអាមេរិក វីលាម ថដ បានដឹកនាំបេសកកម្មពាណិជ្ជកម្មនេះចាប់ពីថ្ងៃទី១៦ដល់ថ្ងៃទី២០ខែមិថុនា ដោយមានមន្ត្រីកម្ពុជាជាច្រើនបានអមដំណើរ រួមទាំងលោកស៊ុន ចាន់ថុល រដ្ឋមន្ត្រីក្រសួងពាណិជ្ជកម្ម និងតំណាងអ្នកជំនួញអាមេរិក និងកម្ពុជាផងដែរ។ គណៈប្រតិភូកម្ពុជាទើបនឹងបានត្រឡប់មកកម្ពុជាវិញកាលពីសប្តាហ៍មុន ក្រោយពីបានជួបជាមួយក្រុមអ្នកជំនួញអាមេរិក អ្នកវិនិយោគទុន និងពាណិជ្ជករក្នុងទីក្រុង Los Angeles, ទីក្រុង Long Beach, ទីក្រុង Seattle និងនៅក្នុងរដ្ឋធានីវ៉ាស៊ីនតោន។ នៅក្នុងដំណើរបេសកកម្មនេះឯកអគ្គរដ្ឋទូតសហរដ្ឋអាមេរិកនិងលោកស៊ុន ចាន់ថុលបានបង្ហាញពីផលប្រយោជន៍ក្នុងការបណ្តាក់ទុននៅកម្ពុជា ផលប្រយោជន៍ទំនាក់ទំនងពាណិជ្ជកម្មរវាងសហរដ្ឋអាមេរិកនិងកម្ពុជានិងបរិយាកាសជំនួញជាដើម។ លោកស៊ុន ចាន់ថុលបញ្ជាក់ថា កម្ពុជាមានលក្ខណៈភូមិសាស្ដ្រអំណោយផលសម្រាប់ការវិនិយោគ។ «ទីតាំងភូមិសាស្ដ្រល្អនៅក្នុងប្រទេស ដូច្នេះខ្ញុំរង់ចាំទទួលការវិនិយោគកាន់តែច្រើនទៀតពីសហរដ្ឋអាមេរិកដើម្បីពង្រីកពាណិជ្ជកម្មរបស់ប្រទេសយើងទាំងពីរ ដើម្បីបង្កើតការងារ មិនមែនត្រឹមតែនៅក្នុងប្រទេសកម្ពុជាទេ ប៉ុន្តែនៅសហរដ្ឋអាមេរិកផងដែរ»។ បណ្តូរពាណិជ្ជកម្មរវាងកម្ពុជា និងអាមេរិកក្នុងឆ្នាំ២០១៣មានទំហំជាង៣.០០០លានដុល្លារ។ តាមលោកឯកអគ្គរដ្ឋទូតសហរដ្ឋអាមេរិកលោកវីលាម ថូដឲ្យដឹងថា ១៨ភាគរយនៃផលិតផលដុលសរុបរបស់ប្រទេសកម្ពុជាបានមកពីការនាំទំនិញទៅកាន់សហរដ្ឋអាមេរិក និង៣៣ភាគរយនៃការនាំចេញរបស់ប្រទេសកម្ពុជាគឺឆ្ពោះទៅកាន់សហរដ្ឋអាមេរិក គឺមានន័យថា សហរដ្ឋអាមេរិកគឺជាទីផ្សារដ៏ធំបំផុតរបស់ប្រទេសកម្ពុជាសម្រាប់ការនាំចេញ។ លោកថូដមានប្រសាសន៍បន្ថែមថា ការវិនិយោគនៅកម្ពុជាមានទាំងការប្រឈមផង និងឱកាសទទួលផលប្រយោជន៍ផង។ «មានការប្រឈមនិងឱកាសមួយចំនួនសម្រាប់ការវិនិយោគនៅកម្ពុជា។ការប្រឈមនោះគឺថា អំពើពុករលួយនិងកង្វះហេដ្ឋារចនាសម្ព័ន្ធ អគ្គិសនី។ ប៉ុន្តែវាក៏មានឱកាសច្រើនដែរសម្រាប់ការវិនិយោគ។ ប្រសិនបើអ្នកធ្វើជំនួញនៅកម្ពុជាប្រៀបទៅនឹងប្រទេសដទៃក្នុងតំបន់ អ្នកមានការធ្វើជំនួញដោយឈរលើមូលដ្ឋានចរាចរប្រាក់ដុល្លារ អ្នកអាចនាំយកប្រាក់ចំណេញរបស់អ្នកជាមួយអ្នកបាន»។ ដោយឡែកលោកស្ការ៉ូនី ប្រេតតុន (Bretton G. Sciaroni) នាយកជាន់ខ្ពស់នៃក្រុមហ៊ុនប្រឹក្សាយោបល់របស់អាមេរិកបានបញ្ជាក់ថា កម្ពុជាជាប្រទេសតូចនៅតែមានភាពប្រឈមក្នុងការទាក់ទាញអ្នកវិនិយោគពីសហរដ្ឋអាមេរិក។ «ការប្រឈមធំបំផុតដែលយើងមាននោះគឺការប្រាប់ដល់អ្នកវិនិយោគអាមេរិកអំពីផលប្រយោជន៍ក្នុងការបណ្តាក់ទុន និងឱកាសនៅក្នុងប្រទេសកម្ពុជា ពីព្រោះកម្ពុជាជាប្រទេសតូចមួយនៅចន្លោះប្រទេសធំពីរគឺប្រទេសថៃ និងវៀតណាម។ ដូច្នេះជួនកាលពិបាកនឹងស្រូបយកក្រុមហ៊ុនអាមេរិកឲ្យសម្លឹងមកប្រទេសតូចដូចជាកម្ពុជានេះ»។ យ៉ាងណាក៏ដោយ ដំណើរបេសកកម្មពាណិជ្ជកម្មរបស់ប្រតិភូកម្ពុជាទៅកាន់សហរដ្ឋអាមេរិកមិនបានចុះកិច្ចព្រមព្រៀងណាមួយនោះទេ ប៉ុន្តែក្នុងឱកាសនោះលោកស៊ុន ចាន់ថុល រដ្ឋមន្ត្រីក្រសួងពាណិជ្ជកម្មបានប្រកាសថា កម្ពុជាកំពុងធ្វើការកែទម្រង់ដើម្បីទាក់ទាញការវិនិយោគពីក្រៅប្រទេសបន្ថែមទៀត៕